

**ΚΟΙΝΗ ΔΗΛΩΣΗ - 1 Aπριλίου 2019**

**Οι Φαρμακοποιοί, οι Οδοντίατροι και οι Ιατροί καλούν τα Κράτη-Μέλη της ΕΕ**

**να χρηματοδοτήσουν επαρκώς την υγεία**

Η *Φαρμακευτική Ομάδα της Ευρωπαϊκής Ένωσης* (PGEU), το *Συμβούλιο Ευρωπαίων Οδοντιάτρων* (CED) και η *Μόνιμη Επιτροπή Ευρωπαίων Ιατρών* (CPME) θεωρούν ότι η τοποθέτηση του Ευρωπαϊκού Κοινοβουλίου [http://www.europarl.europa.eu/sides/getDoc.do?pubRef=-//EP//TEXT+TA+P8-TA-2019-0020+0+DOC+XML+V0//EL], αναφορικά με την πρόταση για το Ευρωπαϊκό Κοινωνικό Ταμείο+ (ΕΚΤ+), αποτελεί ένα θετικό βήμα προς τη διατήρηση της υγείας σε υψηλή θέση στην Κοινοτική ατζέντα.

Οι τρείς οργανώσεις καλούν τα Κράτη-Μέλη να στηρίξουν τις τροπολογίες του Ευρωπαϊκού Κοινοβουλίου και να δώσουν στην ΕΕ τη δυνατότητα να αντιμετωπίσει τις προκλήσεις που σχετίζονται με την υγεία. Έχει εξαιρετική σημασία, κατά τη διάρκεια των επικείμενων διαπραγματεύσεων, οι συν-νομοθέτες να μην υπονομεύσουν το μέλλον των πολιτών της ΕΕ και να διασφαλίσουν επαρκείς χρηματοδοτικούς πόρους για την υγεία.

Καθώς το 70% των Ευρωπαίων πολιτών επιθυμεί από την Ευρωπαϊκή Ένωση να κάνει περισσότερα στον τομέα της υγείας, η PGEU, το CED και η CPME στηρίζουν την πρόταση του Ευρωπαϊκού Κοινοβουλίου για αύξηση του ποσού για την υλοποίηση του σκέλους *Υγεία,* σε 473 εκατομμύρια ευρώ. Αυτό θα επιτρέψει στα Κράτη-Μέλη της ΕΕ να ενισχύσουν τη συνεργασία τους σε βασικούς τομείς πολιτικής μεταξύ των οποίων περιλαμβάνονται η προαγωγή της υγείας, η πρόληψη των νόσων όπως άλλωστε και η καλύτερη και ισότιμη πρόσβαση σε ποιοτική υγειονομική περίθαλψη για το σύνολο των Ευρωπαίων πολιτών.

*Το* ***Συμβούλιο Ευρωπαίων Οδοντιάτρων* *(Council of European Dentists-CED)*** *είναι μία Ευρωπαϊκή μη-κερδοσκοπική οργάνωση που εκπροσωπεί πάνω από 340.000 οδοντιάτρους από ολόκληρη την Ευρώπη μέσω 32 Εθνικών Οδοντιατρικών Ομοσπονδιών και Επιμελητηρίων σε 3ο Ευρωπαϊκές χώρες. Ιδρύθηκε το 1961 προκειμένου να γνωμοδοτεί στην Ευρωπαϊκή Επιτροπή για θέματα που σχετίζονται με το οδοντιατρικό επάγγελμα. Το ΣΕΟ έχει στόχο να προάγει τα υψηλά πρότυπα στην υγειονομική περίθαλψη της στοματικής υγείας και την οδοντιατρική, με αποτελεσματική, επικεντρωμένη στην ασφάλεια του ασθενούς επαγγελματική άσκηση και να συνεισφέρει στη διασφάλιση της προστασίας της δημόσιας υγείας. Το ΣΕΟ είναι εγγεγραμμένο στο Μητρώο Διαφάνειας με τον αριθμό ID 4885579968-84.*

*Η* ***Μόνιμη Επιτροπή Ευρωπαίων Ιατρών (Standing Committee of European Doctors/CPME)*** *εκπροσωπεί τις εθνικές Ιατρικές Ομοσπονδίες ανά την Ευρώπη. Είμαστε προσηλωμένοι στο να συμβάλουμε με την κατάθεση των απόψεων του ιατρικού επαγγέλματος στους Κοινοτικούς θεσμούς και στη χάραξη Ευρωπαϊκής πολιτικής, μέσω προορατικής συνεργασίας σε ένα ευρύ φάσμα θεμάτων που σχετίζονται με την υγεία και την υγειονομική περίθαλψη.*

* *Πιστεύουμε ότι η βέλτιστη δυνατή ποιότητα υγείας και η πρόσβαση στην υγειονομική περίθαλψη θα πρέπει να αποτελούν μια πραγματικότητα για όλους.*
* *Αντιμετωπίζουμε τη σχέση ασθενούς-ιατρού ως θεμελιώδη για την επίτευξη των στόχων αυτών.*
* *Είμαστε δεσμευμένοι στη διεπιστημονική συνεργασία μεταξύ των ιατρών και άλλων επαγγελμάτων υγείας.*
* *Τασσόμαστε σθεναρά υπέρ της προσέγγισης «η υγεία σε όλες τις πολιτικές» για να ενθαρρύνουμε τη διατομεακή ευαισθητοποίηση και την ανάληψη δράσης για τους καθοριστικούς παράγοντες της υγείας.*

*Η* ***Φαρμακευτική Ομάδα της Ευρωπαϊκής Ένωσης (Pharmaceutical Group of the European Union/ PGEU)*** *είναι η ομοσπονδία που εκπροσωπεί τους φαρμακοποιούς σε 33 Ευρωπαϊκές χώρες. Στην Ευρώπη πάνω από 400.000 φαρμακοποιοί παρέχουν υπηρεσίες μέσω ενός δικτύου άνω των 160.000 φαρμακείων, προς 46 εκατομμύρια, όπως εκτιμάται, Ευρωπαίους πολίτες καθημερινά. Ο στόχος της PGEU είναι να προάγει το ρόλο των φαρμακοποιών ως κομβικό ρόλο στα συστήματα υγείας σε ολόκληρη την Κοινοτική επικράτεια και να διασφαλίσει ότι οι απόψεις του επαγγέλματος των φαρμακοποιών λαμβάνονται υπ’ όψη στη διαδικασία λήψης αποφάσεων στην ΕΕ.*

\*\*\*\*\*\*